和崔二少府登楚丘城作
作者：高適
朝代：唐

paragraphs: 故人亦不遇，異縣久棲託。
辛勤失路意，感歎登樓作。
清晨眺原野，獨立窮寥廓。
雲散芒碭山，水還睢陽郭。
繞梁即襟帶，封衛多漂泊。
事古悲城池，年豐愛墟落。
相逢俱未展，攜手空蕭索。
何意千里心，仍求百金諾。
公侯皆我輩，動用在謀略。
聖心思賢才，朅來刈葵藿。